Imtella' April 1, 2021 Id-dinja Kattolika llum ħalliet warajha r-Randan u tat bidu għat-Tliet Ijiem Imqaddsa tal-Għid. Minħabba r-restrizzjonijiet tal-pandemija, il-funzjonijiet mhumiex isiru għall-pubbliku, bil-knejjes qed jiftħu biss f'ċerti ħinijiet għal talb privat. Illum kien hemm żewġ ċelebrazzjonijiet ewlenin fil-Katidral illum. Dalgħodu l-quddiesa tal-Griżma li fiha ġew ikkonsagrati ż-żjut biex jintużaw waqt is-sagramenti fil-parroċċi matul is-sena li ġejja. Il-lejla ġiet iċċelebrata t-tifkira tal-Aħħar Ikla tal-Mulej u s-Sagrament ġie trasportat lejn l-Altar tar-Repożizzjoni. Ma' TVM, l-Arċisqof, Monsinjur Charles Scicluna qal li dan huwa Għid partikolari għax huwa diffiċli li tiċċelebra l-misteri l-aktar għeżież tal-fidi tagħna mingħajr il-poplu. Huwa awgura li dan ikun l-aħħar Għid b'dan il-mod minħabba r-restrizzjonijiet u biex min qed iħoss din iċ-ċaħda milli jattendi l-Knisja biex ma jaqtax qalbu. Talab lill-familji biex jiċċelebraw il-fidi tagħhom u jkollhom l-għatx biex jerġgħu jirritoranaw fil-Knejjes. Appella biex wieħed jobdi l-miżuri li hawn biex tittrażżan l-imxija. L-istazzjon nazzjonali, permezz ta' TVM2, għada f'Jum il-Ġimgħa l-Kbira, fid-9.30 a.m. se jxandar mument ta' talb mmexxi mill-Arċisqof fil-Kurja; fit-3.30 p.m. l-liturġija tal-passjoni u l-mewt ta' Ġesù minn hawnhekk, fil-Katidral tal-Imdina; imbagħad fis-7.00 p.m. xandira diretta ta' Via Sagra mmexxija mill-Arċisqof fis-Seminarju; u fid-9.00 p.m. minn Pjazza San Pietru fil-Vatikan il-Via Crucis immexxija mill-Papa Franġisku.